13. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 611 της 16 Σεπτ./9 Οκτ. 1964 (ΦΕΚ Α΄ 173) Περί παροχής ιατρικής και φαρμακευτικής περιθάλψεως υπό του Κλάδου Υγείας του Ταμείου Ασφαλίσεως Συμβολαιογράφων εις τους παρ’ αυτώ ησφαλισμένους. ΄Εχοντες υπ’ όψει: 1)Τας διατάξεις του άρθρ. 20 του Νόμ. 3680/1957 «περί τροποποιήσεως και συμπληρώσεως των περί Συμβολαιογράφων και Υποθηκοφυλάκων διατάξεων κλπ.», 2)την από 27 Νοεμ. 1963 αίτησιν του Συμβολαιογραφικού Συλλόγου Αθηνών-Αιγαίου-Δωδεκανήσου, 3)την γνωμοδότησιν του Διοικητικού Συμβουλίου του Ταμείου Ασφαλίσεως Συμβολαιογράφων διατυπωθείσαν εις τα πρακτικά συνεδριάσεως τούτου της 25 Σεπτ. 1963, 1 Οκτ. 1963 και 8 Οκτ. 1963 και 4)την υπ’ αριθ. 523/30.7.1964 γνωμοδότησιν του Συμβουλίου Επικρατείας, προτάσει του Ημετέρου επί της Δικαιοσύνης Υπουργού, απεφασίσαμεν και διατάσσομεν: Ι.Ιατρική αντίληψις ΄Αρθρ.1.-1.Εις τους ασθενείς ησφαλισμένους του Κλάδου Υγείας του Ταμείου παρέχονται αι κατάλληλοι δια την διάγνωσιν και θεραπείαν της εξ ης πάσχουσι νόσου κύριαι και βοηθητικαί ιατρικαί υπηρεσίαι και φροντίδες, εις οίαν έκτασιν επιβάλλει κατά περίπτωσιν η σοβαρότης της νόσου και η κατάστασις του ασθενούς. 2.Δια την εκπλήρωσιν του ως άνω σκοπού τίθενται εις την διάθεσιν του ασθενούς εντός πάντως των ορίων του αναγκαίου, τα εν τη Χώρα υπάρχοντα και χρησιμοποιούμενα επιστημονικά και τεχνικά μέσα. 3.Εις την ιατρικήν αντίληψιν περιλαμβάνονται και οι προληπτικοί εμβολιασμοί. 4.Η ιατρική αντίληψις παρέχεται δι’ ιατρών γενικής ιατρικής και τοιούτων ειδικοτήτων αι δε εν αυτή περιλαμβανόμεναι βοηθητικαί φροντίδες δύνανται να παρέχωνται και υπό βοηθητικών υγειονομικών οργάνων (νοσοκόμων, μαλακτών, φυσιοθεραπευτών κλπ.), κατά τα υπό της ιατρικής δεοντολογίας επιτρεπόμενα. 5.Εις την κατά τα ανωτέρω ιατρικήν αντίληψιν περιλαμβάνεται και η εις περίπτωσιν ανάγκης σύγκλησις ιατρικού συμβουλίου. Το ιατρικόν συμβούλιον συγκαλείται προτάσει του θεράποντος ιατρού ή του ιατρού-ελεγκτού του Ταμείου Ασφαλίσεως Συμβολαιογράφων, τη αιτήσει του ασθενούς ή των οικείων αυτού, μετ’ έγκρισιν της Υγειονομικής Επιτροπής συγκροτείται δε εκ του θεράποντος ιατρού και του καθηγητού ή υφηγητού της Ιατρικής Σχολής του Πανεπιστημίου της ειδικότητος της παθήσεως του ασθενούς. ΄Αρθρ.2.-1.Δια την παροχήν ιατρικής αντιλήψεως δύναται ο ασθενής ησφαλισμένος να προσφύγη ελευθέρως εις ιατρόν παθολόγον ή γενικής ιατρικής της εκλογής του. 2.Προσφυγή του ασθενούς ησφαλισμένου εν συνεχεία και εις ιατρόν ειδικότητος, της εκλογής του ωσαύτως, επιτρέπεται και δικαιολογείται μόνον κατόπιν παραπομπής εις τοιούτον υπό του κατά τα ανωτέρω θεράποντος ιατρού παθολόγου ή γενικής ιατρικής. 3.Η ιατρική αντίληψις παρέχεται εις το ιατρείον του θεράποντος ιατρού και μόνον εις περίπτωσιν καθ’ ην λόγω της καταστάσεως του ασθενούς δεν καθίσταται δυνατή η μετάβασις αυτού εις το ιατρείον, δικαιολογείται η επίσκεψις του ιατρού κατ’ οίκον του ασθενούς. Εις περίπτωσιν απολύτου ανάγκης κλήσεως ιατρού μετά την δύσιν του ηλίου δικαιολογούνται και εγκρίνονται νυκτεριναί επισκέψεις. 4.«Αι αμοιβαί των παρεχόντων τας υπηρεσίας των εις τους ασθενείς ησφαλισμένους του Ταμείου ιατρούς καθορίζονται υπό του Διοικητικού Συμβουλίου του Ταμείου, μέχρι των τιμών της δευτέρας στήλης του εκάστοτε ισχύοντες επισήμου τιμολογίου αμοιβών ιατρικών πράξεων, καταβάλλονται δε υπό του Ταμείου είτε απ’ ευθείας εις τους ιατρούς επί τη υπό τούτων υποβολή σχετικού αναλυτικού λογαριασμού, είτε κατόπιν ειδικής ή γενικής αποφάσεως του Διοικητικού Συμβουλίου, εις τους ησφαλισμένους επί τη υπό τούτων υποβολή των απαραιτήτων δικαιολογητικών, ως ταύτα ήθελον καθορισθή δι’ αποφάσεως του Διοικητικού Συμβουλίου του Ταμείου». Η παρ. 4 αντικατεστάθη ως άνω δια της παρ. 1 άρθρ. 2 Β.Δ. 592 της 15 Ιουν./15 Ιουλ. 1966 (ΦΕΚ Α΄ 139). 5.Αι δια την παροχήν εις τους ησφαλισμένους της υπό του παρόντος προβλεπομένης ιατρικής αντιλήψεως, ιατρικαί κλπ. αμοιβαί καταβάλλονται εγκρίσει του Διοικητικού Συμβουλίου ή εξουσιοδοτήσει τούτου υπό της Επιτροπής Παροχών, μετ’ έλεγχον και θεώρησιν των οικείων λογαριασμών υπό της Υπηρεσίας του Ταμείου και του Αρχιάτρου. Το Διοικητικόν Συμβούλιον ή η Επιτροπή Παροχών δύναται ν’ απορρίψη πάσαν αδικαιολόγητον κατά την εύλογον κρίσιν των αμοιβήν και δαπάνην. 6.Δύναται δι’ αποφάσεως του Διοικητικού Συμβουλίου να καθιερωθή η υπό των υγειονομικών οργάνων του Ταμείου (ιατρών-ελεγκτών, νοσοκόμου κλπ.) εκτέλεσις ωρισμένων κυρίων ή βοηθητικών ιατρικών υπηρεσιών εις τους ησφαλισμένους (ενέσεις, εμβόλια, αλλαγαί, ελαφραί θεραπείαι κλπ.). (Αντί για τη σελ 444,13(β) Σελ. 444,13(γ) Τεύχος ΙΒ-5-3 Σελ. 111 Ταμείο Προνοίας Συμβολαιογράφων 6.Ε.ε.13 7.Δι’ αποφάσεως του Διοικητικού Συμβουλίου του Ταμείου καθορίζονται αι περαιτέρω λεπτομέρειαι και τα της διαδικασίας παροχής της ιατρικής αντιλήψεως, τα χρησιμοποιηθησόμενα έντυπα παραπεμπτικών, βιβλιαρίων ασθενείας κλπ. 8.Το Διοικητικόν Συμβούλιον του Ταμείου δύναται δι’ ητιολογημένης αποφάσεως αυτού να αποκλείη της εις ωρισμένους ιατρούς προσφυγήν των ησφαλισμένων και την εν γένει μετ’ αυτών συνεργασίαν του Ταμείου. Επίσης εις περιπτώσεις καθ’ ας παρατείνεται η παρακολούθησις του ασθενούς ησφαλισμένου, δύναται το Ταμείον δι’ αρμοδίων οργάνων να ελέγχη εάν είναι αναγκαία η τοιαύτη παρακολούθησις και εν εναντία περιπτώσει ν’ απορρίπτη πάσαν αδικαιολόγητον αμοιβήν και δαπάνην. 9.Προς περιφρούρησιν των συμφερόντων του Ταμείου ή δι’ ους λόγους το Διοικητικόν Συμβούλιον του Ταμείου ήθελε κρίνει σκόπιμον, δύναται να αποφασίση την παροχήν της ιατρικής αντιλήψεως εις τους ησφαλισμένους, είτε καθ’ όλην την Επικράτειαν, είτε κατά περιφερείας αυτής υπό ωρισμένων συμβεβλημένων μετά του Ταμείου ιατρών γενικής ιατρικής ή τοιούτων ειδικοτήτων, καθορίζον και τους όρους των προς τούτο συναπτομένων συμβάσεων. Εις την περίπτωσιν ταύτην η ιατρική αντίληψις παρέχεται μόνον υπό των συμβεβλημένων ιατρών. 10.Αι αμοιβαί των κατά τα ανωτέρω επί συμβάσει ιατρών καθορίζονται παγίως κατά μήνα ή κατά περίπτωσιν παροχής υπηρεσιών (κατ’ επίσκεψιν) δι’ αποφάσεως του Διοικητικού Συμβουλίου, βάσει των περί τούτου κειμένων διατάξεων. ΙΙ.Φαρμακευτική περίθαλψις Άρθρ.3.-1.Υπό του Κλάδου Υγείας του Ταμείου παρέχονται εις τους ασθενείς ησφαλισμένους αυτού τα κατά τους κανόνας της Ιατρικής Επιστήμης και κατά την κρίσιν του θεράποντος ιατρού αναγκαία δια την θεραπείαν της εξ ης πάσχουσι νόσου και της αποκαταστάσεως της υγείας των ή προς βελτίωσιν ή ανακούφισιν της νοσηράς των καταστάσεως φάρμακα, ως και αι απαραίτητοι δια την διάγνωσιν της νόσου ουσίαι. 2.Επί της αξίας των φαρμάκων, που χορηγούνται σύμφωνα με τα παραπάνω, ορίζεται συμμετοχή του ασφαλισμένου κατά ποσοστό 15%, που καταβάλλεται στο φαρμακοποιό κατά την παραλαβή των φαρμάκων. Σελ. 444,14(γ) Τεύχος ΙΒ-5-3 Σελ. 112 Κατ’ εξαίρεση η αξία του φαρμάκου DESFERAL, που χορηγείται στους πάσχοντες από μεσογειακή αναιμία, βαρύνει εξ ολοκλήρου το Ταμείο. Η παρ. 2, είχε συμπληρωθεί από το άρθρ. Ι Π.Δ. 38/1988 (ΦΕΚ Α΄ 15), αντικαταστάθηκε ως άνω από το άρθρ. Ι Π.Δ. 185/28-31 Μαρτ. 1989 (ΦΕΚ Α΄ 89) 3.Εις τα κατά τ’ ανωτέρω χορηγούμενα φάρμακα δεν περιλαμβάνονται τα μη νομίμως κυκλοφορούντα εν τη ημεδαπή, ως και τα συνήθους χρήσεως τοιαύτα (ασπιρίνες, κινίνη, ιώδιον κλπ.). Αμφισβητήσεις αφορώσαι τα χορηγητέα φάρμακα επιλύονται αιτήσει του ενδιαφερομένου ιατρού ή ησφαλισμένου παρά του Αρχιάτρου. 4.Τα φάρμακα χορηγούνται δια λογαριασμόν του Ταμείου εις τους ησφαλισμένους αυτού μόνον βάσει συνταγής εκδιδομένης υπό του αρμοδίου προς παροχήν της ιατρικής αντιλήψεως ιατρού ή ιατρούελεγκτού του Ταμείου. 5.Αι κατά τα ανωτέρω συνταγαί εκδίδονται εξ ειδικού εντύπου βιβλιαρίου συνταγολογίου δι’ εκάστην ησφαλισμένην οικογένειαν του Ταμείου, δέον δε ν’ αναγράφεται απαραιτήτως εις εκάστην συνταγήν πλήρες το ονοματεπώνυμον του ασθενούς ησφαλισμένου, δι’ ον προορίζονται τα αναγραφόμενα φάρμακα και η ημερομηνία εκδόσεως της συνταγής. 6.Αι ως άνω συνταγαί δέον όπως εκτελώνται εντός πέντε ημερών από της εκδόσεώς των, εκάστη δε τούτων εκτελείται μόνον άπαξ, αποκλειομένης οπωσδήποτε της επανεκτελέσεως αυτής. 7.Συνταγαί φέρουσαι μεταβολάς, διορθώσεις, ξέσματα κλπ. δεν αναγνωρίζονται υπό του Ταμείου και κατά συνέπειαν δεν καταβάλλεται η αξία των επί τη βάσει τούτων χορηγηθέντων τυχόν φαρμάκων. 8.Ο φαρμακοποιός υποχρεούται όπως αρνήται την δια λογαριασμόν του Ταμείου εκτέλεσιν συνταγής εκτελεσθείσης ή εκπροθέσμως προσαγομένης, ή εν πάση περιπτώσει, κατά παράβασιν των διατάξεων του παρόντος εκδιδομένης. 6.Ε.ε.13 Ταμείο Προνοίας Συμβολαιογράφων ΄Αρθρ.4.-1.Η παροχή των υπό των διατάξεων του προηγουμένου άρθρου προβλεπομένων φαρμάκων και ουσιών ενεργείται δια της εκτελέσεως των προς τούτων εκδιδομένων συνταγών εις φαρμακείον της εκλογής του ησφαλισμένου. 2.Δύναται το Διοικητικόν Συμβούλιον του Ταμείου να αποφασίση την δια λογαριασμόν του Ταμείου εκτέλεσιν συνταγών υπό περιωρισμένου αριθμού φαρμακείων είτε εις ωρισμένας πόλεις, είτε καθ’ όλην την Επικράτειαν, συνάπτον προς τούτο σχετικάς μετ’ αυτών συμβάσεις περιοριζομένης ούτω της εκλογής του ησφαλισμένου αποκλειστικώς μεταξύ των ανωτέρω συμβεβλημένων φαρμακοποιών. 3.Το Ταμείον δύναται ν’ απαγορεύση την δια λογαριασμόν αυτού εκτέλεσιν συνταγών υπό ωρισμένων φαρμακείων εις περίπτωσιν διαπιστώσεως παραβάσεων εκ μέρους τούτων εις βάρος του Ταμείου ή των ησφαλισμένων αυτού (νοθείας φαρμάκων, πλημμελούς εκτελέσεως συνταγών κλπ.). Η απαγόρευσις απαγγέλλεται δι’ αποφάσεως του Διοικ. Συμβουλίου. 4.Συστάσεις υπό των ιατρών ή της υπηρεσίας του Ταμείου δια την εκτέλεσιν συνταγών εις ωρισμένον φαρμακείον απαγορεύονται απολύτως, καθ’ οιονδήποτε τρόπον και υπό οιονδήποτε τύπον και αν παρέχωνται. Η παροχή τοιούτων συστάσεων θεωρείται ως ουσιώδης παράβασις των έναντι του Ταμείου υποχρεώσεων των ιατρών, προκειμένου δε περί υπαλλήλων του Ταμείου πειθαρχικόν παράπτωμα. 5.Η παραλαβή των εν εκάστη συνταγή αναγραφομένων φαρμάκων, δέον να βεβαιούται δια της επ’ αυτής υπογραφής του ησφαλισμένου ή μέλους της οικογενείας αυτού. 6.Οι λογαριασμοί δια την καταβολήν της μετά την αφαίρεσιν του βαρύνοντος τον ησφαλισμένον ποσοστού αξίας των παρασχεθέντων εις τους ησφαλισμένους φαρμάκων υποβάλλονται προς εξόφλησιν απ’ ευθείας υπό των φαρμακοποιών εις την υπηρεσίαν του Ταμείου. Οι ως άνω υποβαλλόμενοι λογαριασμοί εξοφλούνται εγκρίσει του Διοικητικού Συμβουλίου ή εξουσιοδοτήσει τούτου υπό της Επιτροπής Παροχών μετ’ έλεγχον και θεώρησιν τούτων υπό της Υπηρεσίας του Ταμείου και του Αρχιάτρου. «7.Προκειμένου περί ησφαλισμένων διαμενόντων εις το εξωτερικόν, δεν έχουσιν εφαρμογήν αι περί  διαδικασίας παροχής της φαρμακευτικής περιθάλψεως διατάξεις του παρόντος. Η προμήθεια των αναγκαιούντων αυτοίς φαρμάκων ενεργείται ελευθέρως βάσει συνταγής του θεράποντός των ιατρού, η δε αξία των φαρμάκων μετ’ έκπτωσιν του υπό των διατάξεων του παρόντος καθοριζομένου ποσοστού συμμετοχής των, καταβάλλεται αυτοίς αποφάσει του Διοικητικού Συλλόγου του Ταμείου επί τη υποβολή των απαραιτήτων αρμοδίως θεωρημένων δικαιολογητικών». Η παρ. 7 προσετέθη δια της παρ. 2 άρθρ. 2 Β.Δ. 592 της 15 Ιουν./15 Ιουλ. 1966 (ΦΕΚ Α΄ 139). III.Περίθαλψις πασχόντων εκ ψυχικών ή ανιάτων νοσημάτων ΄Αρθρ.5.-1.Οι εκ ψυχικών νοσημάτων πάσχοντες ησφαλισμένοι, δι’ ους επιβάλλεται γνωματεύσει του θεράποντος ψυχιάτρου, η εις θεραπευτήριον νοσηλεία, εισάγονται προς τούτο εγκρίσει της Υγειονομικής Επιτροπής εις Κρατικά Νοσηλευτικά Ιδρύματα ή ιδιωτικάς κλινικάς ψυχικών νόσων και εις θέσιν Βα. 2.Δια της περί εισαγωγής εις θεραπευτήριον αποφάσεως της Υγειονομικής Επιτροπής καθορίζεται και η μέχρις ενός έτους διάρκεια της νοσηλείας. Η τοιαύτη νοσηλεία δύναται μετά πρότασιν της Επιτροπής ταύτης να παρατείνεται δι’ αποφάσεως του Διοικητικού Συμβουλίου, αναλόγως προς τας πραγματικάς ανάγκας του ασθενούς, άνευ χρονικού περιορισμού. 3.Οι εξ ανιάτων νοσημάτων πάσχοντες ησφαλισμένοι και μη δυνάμενοι μετά γνωμάτευσιν του ιατρού-ελεγκτού του Ταμείου να τύχωσι της δεούσης περιθάλψεως κατ’ οίκον, εισάγονται κατόπιν γνωματεύσεως της Υγειονομικής Επιτροπής και μετ’ απόφασιν του Διοικητικού Συμβουλίου εις το «΄Ασυλον Ανιάτων» ή ετέραν συμβεβλημένην ή μη μετά του Ταμείου ειδικήν προς τούτο κλινικήν ή οίκον, νοσηλευόμενοι εφ’ όσον χρόνον έχουσιν ανάγκην προς τούτο και εις θέσιν Βα. 4.Κατ’ απάσας τας ανωτέρω περιπτώσεις δύναται να επιβληθή δι’ αποφάσεως του Διοικητικού Συμβουλίου και αναλόγως της οικονομικής καταστάσεως του ασθενούς συμμετοχή αυτού εις τας δαπάνας νοσηλείας κατά ποσοστόν μέχρις 20%.  (Αντί για τη σελ. 444,15(ε) Σελ. 444,15(στ) Τεύχος      Σελ.       Ταμείο Προνοίας Συμβολαιογράφων 6.Ε.ε.13 Άρθρ.6.-«1.Το Ταμείο Ασφαλίσεως Συμβολαιογράφων παρέχει στους ασφαλισμένους του οδοντιατρική περίθαλψη στην οποία περιλαμβάνονται όλες οι θεραπευτικές, ακτινολογικές, προσθετικές εργασίες δοντιών, όπως αυτές αναγράφονται κάθε φορά στο κρατικό τιμολόγιο και με τις τιμές που ορίζονται σ’ αυτό. Το ποσό που καταβάλλει το Ταμείο για τις εργασίες, μετά την υποβολή των αναγκαίων δικαιολογητικών, καθορίζεται με απόφαση του Διοικητικού Συμβουλίου του Ταμείου και δεν δύναται να υπερβεί το ποσό των 400,00€ ετησίως για κάθε ασφαλισμένο. 2. Επίσης παρέχει στους ασφαλισμένους του, άπαξ, ορθοδοντική περίθαλψη εφόσον κρίνεται αναγκαία για θεραπευτικούς και όχι για αισθητικούς λόγους. Ειδικά για παιδιά ηλικίας μέχρι 17 ετών, παρέχεται ορθοδοντική περίθαλψη και για λόγους αισθητικούς. Η δαπάνη για την παροχή της ορθοδοντικής θεραπείας καθορίζεται με απόφαση του Διοικητικού Συμβουλίου του Ταμείου και δεν μπορεί να υπερβεί το ποσό των 1.200,00€. Οι παρ. 1 και 2 αντικαταστάθηκαν ως άνω από το άρθρο μόνο του Π.Δ. 214/12-22 Οκτ. 2007 (ΦΕΚ Α΄ 239). 3.Το Ταμείο καταβάλλει το σύνολο της δαπάνης για την τοποθέτηση ολόκληρης της τεχνητής οδοντοστοιχίας. Η τεχνητή οδοντοστοιχία μπορεί να αντικατασταθεί, μετά πενταετία από την τελευταία τοποθέτηση, ύστερα από γνωμάτευση οδοντιάτρου, στην οποία θα αναγράφονται οι λόγοι της αντικατάστασής της και σύμφωνη γνώμη της Υγειονομικής Υπηρεσίας του Ταμείου. Επίσης το Ταμείο καταβάλλει ολόκληρη τη δαπάνη για την εξαγωγή των δοντιών που είναι αναγκαία για την τοποθέτηση της τεχνητής οδοντοστοιχίας. Το ύψος της δαπάνης για την τοποθέτηση της ανωτέρω οδοντοστοιχίας και την εξαγωγή των δοντιών είναι αυτό που καθορίζεται κάθε φορά από το Κρατικό Τιμολόγιο. 4.Στην δαπάνη για την οδοντοπροσθετική εργασία που παρέχεται από το Ταμείο δεν περιλαμβάνεται η δαπάνη για την αξία του χρυσού, της πλατίνας ή άλλων ευγενών μετάλλων, η οποία βαρύνει εξ ολοκλήρου τον ασφαλισμένο. ¨ Σελ. 444,16(στ) Τεύχος      Σελ.        Καταβάλλεται όμως η αμοιβή του θεράποντα οδοντιάτρου για την παροχή προσθετικής εργασίας, που απαιτεί τη χρησιμοποίηση ευγενούς μετάλλου. 5.Η οδοντριατρική περίθαλψη παρέχεται στους ασφαλισμένους ύστερα από έγκριση της Υγειονομικής Υπηρεσίας του Ταμείου. 6.Τα υποβλητέα δικαιολογητικά και ο τρόπος εξόφλησης των λογαριασμών καθορίζονται κάθε φορά με Γενικές Αποφάσεις του Διοικητικού Συμβουλίου του Ταμείου». Το νέο άρθρ. 6, προστέθηκε και το υπάρχον άρθρ. 6, αναριθμήθηκε σε άρθρ. 7, από το άρθρ. 3 Π.Δ. 177/5-26 Μαΐου 1992 (ΦΕΚ Α΄ 81). Άρθρ.(6)7.-1.Αι διατάξεις του παρόντος θέλουσι τεθή εις εφαρμογήν εντός έτους από της δημοσιεύσεώς του δι’ αποφάσεως του Υπουργού της Δικαιοσύνης δημοσιευομένης εις την Εφημερίδα της Κυβερνήσεως εκδιδομένης μετά πρότασιν του Διοικητικού Συμβουλίου του Ταμείου Ασφαλίσεως Συμβολαιογράφων. Εξεδόθη η υπ’ αριθ. 122601 της 8 Δεκ. 1964/17 Φεβρ. 1965 αποφ. Υπ. Δικαιοσύνης (ΦΕΚ Β΄ 129) δυνάμει της οποίας αι διατάξεις του Β.Δ. 611/1964 τίθενται εις εφαρμογήν από 1 Μαρτ. 1965. 2.Δι’ αποφάσεως του Διοικητικού Συμβουλίου του Ταμείου θέλουσι καθορισθή αι περαιτέρω λεπτομέρειαι της εκτελέσεως του παρόντος.

[Source: greek_legal_code_raptarchis | Tokens: 13702]